(เอกสารแนบ 3)

รายงานของคณะกรรมการตรวจสอบปี 2551

Audit Committee Report

เรียน ท่านผู้ถือหุ้น

คณะกรรมการตรวจสอบบริษัท พร็อพเพอร์ตี้ เพอร์เฟค จำกัด (มหาชน)
ประกอบด้วยกรรมการอิสระจำนวน 3 ท่าน โดยมีนายวีระยุค พันธุเพชร เป็นประธาน นายสมศักดิ์
โตรักษา และ ดร.ธรรมนูญ อานันโทไทย เป็นกรรมการ

ในรอบปี 2551
คณะกรรมการตรวจสอบได้ปฏิบัติหน้าที่ตามขอบเขตความรับผิดชอบที่ได้รับมอบหมายจากคณะกรรมการบริษัทฯ
โดยได้จัดให้มีการประชุม 8 ครั้ง โดยเป็นการประชุมเพื่อพิจารณาข้อมูลทางการเงิน
ผลการดำเนินงาน การบริหารความเสี่ยง ปัญหา อุปสรรคในการดำเนินงาน
โดยเชิญฝ่ายจัดการเข้าร่วมประชุมเป็นครั้งคราวเพื่อชี้แจงข้อมูล
และรายงานผลการปรับปรุงการควบคุมภายในตามข้อเสนอแนะ รวมถึงประชุมร่วมกับผู้สอบบัญชี 1
ครั้ง เพื่อรับทราบความเห็นของผู้สอบบัญชีต่องบการเงินประจำปีของบริษัท
รวมทั้งหารือกับที่ปรึกษากฎหมายเพื่อรับทราบการปฏิบัติตามกฎหมายที่เกี่ยวข้อง
โดยสามารถสรุปกิจกรรมที่สำคัญของคณะกรรมการตรวจสอบได้ดังนี้

  1. สอบทานงบการเงินรายไตรมาส งบการเงินประจำปี และงบการเงินรวมของบริษัทฯประจำปี
  2551
  คณะกรรมการตรวจสอบได้สอบทานงบการเงินร่วมกับผู้บริหารและผู้สอบบัญชีเพื่อให้มั่นใจได้ว่างบการเงินได้จัดทำขึ้นอย่างถูกต้องเหมาะสม
  มีการปฏิบัติตามมาตรฐานการบัญชีและกฎระเบียบที่เกี่ยวข้อง ระบบบัญชีมีความถูกต้องน่าเชื่อถือ
  ดูแลให้มีการเปิดเผยข้อมูลในงบการเงินอย่างเพียงพอและทันเวลา
  เพื่อเป็นประโยชน์ต่อนักลงทุนและผู้ใช้งบการเงินในการตัดสินใจลงทุน

  2. สอบทานรายการระหว่างกัน

  คณะกรรมการตรวจสอบได้สอบทานรายการระหว่างกันของบริษัทฯกับบริษัทย่อยและบริษัทร่วม
  เพื่อให้มั่นใจว่าบริษัทฯได้ดำเนินการตามเงื่อนไขทางธุรกิจปกติ
  รวมถึงบริษัทฯมีการให้ความช่วยเหลือทางการเงินที่จำเป็นแก่บริษัทย่อยเพื่อเป็นการนำไปพัฒนาโครงการและขยายงานตามแผนงานของบริษัทย่อย

  3. สอบทานการบริหารความเสี่ยง
  คณะกรรมการตรวจสอบได้สอบทานระบบการประเมินความเสี่ยงของบริษัทฯ
  ให้ความคิดเห็นเกี่ยวกับมาตรการในการจัดการความเสี่ยงของบริษัทฯในระดับองค์กร
  เพื่อให้มั่นใจได้ว่าบริษัทฯสามารถบริหารความเสี่ยงให้ลดลงอยู่ในระดับที่ยอมรับได้
  และสามารถบรรลุวัตถุประสงค์ของบริษัทฯ

4. สอบทานการกำกับดูแลกิจการที่ดี คณะกรรมการตรวจสอบได้ทำการประเมินการปฏิบัติตามหลักการกำกับดูแลกิจการที่ดี (Corporate Governance Self Assessment) ตามที่คณะกรรมการบริษัทมอบหมายและได้นำเสนอผลการประเมินต่อคณะกรรมการบริษัท ซึ่งผลการประเมินโดยรวมบริษัทมีการปฏิบัติตามหลักการกำกับดูแลกิจการที่ดีอยู่ในเกณฑ์ดี อย่างไรก็ตามบริษัทควรกำหนดหลักการปฏิบัติงานในบางประเด็นให้เหมาะสมยิ่งขึ้นในด้านสิทธิของผู้มีส่วนได้เสีย และด้านความรับผิดชอบของคณะกรรมการ

รวมถึงคณะกรรมการตรวจสอบได้กำกับดูแลให้บริษัทฯมีการเปิดเผยข้อมูลอย่างโปร่งใส ปฏิบัติตามกฎหมายว่าด้วยหลักทรัพย์และตลาดหลักทรัพย์ และกฎหมายที่เกี่ยวข้องกับธุรกิจของบริษัทฯ

  5. สอบทานการประเมินระบบการควบคุมภายใน
  คณะกรรมการตรวจสอบได้สอบทานให้บริษัทฯมีระบบการควบคุมภายในที่เหมาะสม
  มีการดำเนินงานเพื่อบรรลุวัตถุประสงค์ของการควบคุมภายในในด้านประสิทธิภาพและประสิทธิผลของการใช้ทรัพยากร
  มีระบบการป้องกันเพื่อลดความผิดพลาด ความเสียหาย
  และการสิ้นเปลืองจากการใช้ทรัพยากรของบริษัทฯ รายงานทางการเงินมีความน่าเชื่อถือ
  ซึ่งผู้สอบบัญชีของบริษัทฯได้ให้ความเห็นสอดคล้องกันว่าผลการประเมินระบบการควบคุมภายในของ
  บริษัทฯไม่พบข้อบกพร่องที่เป็นสาระสำคัญที่จะกระทบต่อความถูกต้องและความน่าเชื่อถือของงบการเงินของบริษัทฯ

  6. กำกับดูแลงานตรวจสอบภายใน
  คณะกรรมการตรวจสอบได้พิจารณาให้ความเห็นชอบแผนงานตรวจสอบประจำปีของสำนักตรวจสอบภายใน
  รับทราบรายงานผลการประเมินระบบการควบคุมภายในประจำปี 2551
  ตามแผนงานที่ได้รับอนุมัติไว้
  กำกับดูแลการปฏิบัติงานตรวจสอบภายในให้เป็นไปอย่างมีประสิทธิภาพ
  ประสิทธิผลเพียงพอกับระดับความเสี่ยงที่ยอมรับได้ เหมาะสมกับสภาพแวดล้อมที่เปลี่ยนแปลงไป
  กำหนดภารกิจในการตรวจสอบเพื่อมุ่งเน้นในเชิงป้องกันความเสี่ยงที่อาจจะเกิดขึ้น
  รวมถึงมีการติดตามให้บริษัทฯมีการดำเนินการแก้ไขตามข้อเสนอแนะในรายงานผลการประเมินระบบควบคุมภายในในประเด็นที่มีนัยสำคัญ

  7. สอบทานระบบการติดตามและประเมินผลการดำเนินงานของบริษัทฯ
  คณะกรรมการตรวจสอบมีการสอบทานผลการปฏิบัติงานของบริษัทฯ
  เพี่อให้มั่นใจได้ว่าบริษัทฯมีการปฏิบัติตามเป้าหมายที่วางไว้
  และมีการปรับปรุงแก้ไขการดำเนินงานให้สอดคล้องกับสถานการณ์ที่เปลี่ยนแปลงไป
  และสนับสนุนให้บริษัทฯกำหนดวิธีการวัดผลการปฏิบัติงานหรือตัวชี้วัดผลการดำเนินงานให้ชัดเจนยิ่งขึ้น
  รวมถึงสอบทานให้บริษัทฯมีการติดตามการปฏิบัติตามระบบการควบคุมภายในอย่างต่อเนื่องและเป็นส่วนหนึ่งของกระบวนการปฏิบัติงานตามปกติของฝ่ายบริหาร

  8. การประเมินตนเองของคณะกรรมการตรวจสอบ ได้ประเมินผลการปฏิบัติงานของตนเอง
  (Audit Committee Self Assessment) โดยเป็นการประเมินทั้งคณะในด้านต่างๆ อาทิ
  ในด้านอำนาจหน้าที่ ด้านการควบคุมภายใน ด้านการจัดทำรายงานทางการเงิน
  เพื่อใช้เป็นข้อมูลในการปรับปรุงการปฏิบัติงาน และรายงานต่อคณะกรรมการบริษัท

  9. ทบทวนกฎบัตรคณะกรรมการตรวจสอบ
  คณะกรรมการตรวจสอบได้ปรับปรุงแก้ไขกฎบัตรคณะกรรมการตรวจสอบในส่วนของขอบเขตหน้าที่ของคณะกรรมการตรวจสอบให้ชัดเจนยิ่งขึ้น

  10. นำเสนอข้อมูลทางวิชาการที่เกี่ยวข้องกับธุรกิจพัฒนาอสังหาริมทรัพย์
  คณะกรรมการตรวจสอบให้ข้อเสนอแนะแก่บริษัทฯในด้านการเงิน ด้านการบัญชี ด้านกฎหมาย
  เพื่อสนับสนุนให้บริษัทบรรลุเป้าหมายทางธุรกิจที่กำหนดไว้

  11. พิจารณา คัดเลือกผู้สอบบัญชี คณะกรรมการตรวจสอบได้พิจารณาคัดเลือกผู้สอบบัญชี
  โดยพิจารณาความเป็นอิสระของผู้สอบบัญชี ความเหมาะสมในการกำหนดค่าตอบแทน
  เพื่อให้ความเห็นต่อคณะกรรมการบริษัทฯในการขออนุมัติต่อที่ประชุมสามัญผู้ถือหุ้นให้แต่งตั้ง บริษัท
  สำนักงาน เอินส์ท แอนด์ ยัง จำกัด เป็นผู้สอบบัญชี ประจำปี 2552

คณะกรรมการตรวจสอบมีการรายงานผลการประชุมให้คณะกรรมการบริษัทฯทราบอย่างสม่ำเสมอและขอเรียนให้ทราบว่าได้ปฏิบัติงานที่ได้รับมอบหมายในฐานะคณะกรรมการตรวจสอบอย่างอิสระ
ด้วยความรู้ ความสามารถ ตลอดจนได้ให้ความเห็นต่างๆแก่ทุกฝ่ายอย่างตรงไปตรงมา
เพื่อประโยชน์ต่อบริษัทฯ ผู้ถือหุ้นทุกราย และผู้มีส่วนได้เสียอื่นๆ อย่างเหมาะสมแล้ว

(นายวีระยุค พันธุเพชร)

ประธานคณะกรรมการตรวจสอบ

27 กุมภาพันธ์ 2552

 (เอกสารแนบ 4)

รายงานความรับผิดชอบของคณะกรรมการบริษัทต่อรายงานทางการเงิน

งบการเงินของบริษัทพร็อพเพอร์ตี้ เพอร์เฟค จำกัด (มหาชน) และบริษัทย่อย
ได้จัดทำขึ้นตามมาตรฐานการบัญชีที่กำหนดในพระราชบัญญัติวิชาชีพบัญชี พ.ศ. 2547
และการแสดงรายการในงบการเงินได้ทำขึ้นเพื่อให้เป็นไปตามข้อกำหนดในประกาศกรมพัฒนาธุรกิจการค้าลงวันที่
14 กันยายน 2544 ออกตามความในพระราชบัญญัติการบัญชี พ.ศ. 2543
รวมทั้งการปรับปรุงวิธีปฏิบัติตามสภาวิชาชีพบัญชีได้ออกประกาศสภาวิชาชีพบัญชีฉบับที่ 9/2550 ฉบับที่
38/2550 และฉบับที่ 62/2550 เกี่ยวกับมาตรฐานการบัญชี

คณะกรรมการบริษัทได้แต่งตั้งคณะกรรมการตรวจสอบ ซึ่งประกอบด้วยกรรมการที่ไม่เป็นผู้บริหาร
เป็นผู้ดูแลรับผิดชอบเกี่ยวกับการรายงานทางการเงินว่า
มีการปฏิบัติตามมาตรฐานการบัญชีและกฎระเบียบที่เกี่ยวข้อง
มีการเปิดเผยข้อมูลในงบการเงินอย่างเพียงพอและทันเวลารวมทั้ง
มีระบบการควบคุมภายในกำกับดูแลงานตรวจสอบภายใน
และความเห็นของคณะกรรมการตรวจสอบปรากฏในรายงานของคณะกรรมการตรวจสอบซึ่งแสดงไว้ในรายงานประจำปี

คณะกรรมการบริษัท รับผิดชอบต่อรายงานทางการเงินของบริษัทพร็อพเพอร์ตี้ เพอร์เฟค
จำกัด(มหาชน)และบริษัทย่อย ที่จัดทำขึ้นเพื่อให้เกิดความมั่นใจว่าได้แสดงฐานะการเงิน รายได้
ค่าใช้จ่ายและกระแสเงินสดรวมที่เป็นจริงและสมเหตุสมผล
โดยได้จัดให้มีการบันทึกบัญชีที่ถูกต้องครบถ้วนเพียงพอที่รักษาไว้ซึ่งทรัพย์สิน
รวมทั้งมีระบบการควบคุมภายในการป้องกันการทุจริตและการดำเนินงานที่ผิดปกติ
และในการจัดทำรายงานทางการเงิน
ได้มีการพิจารณาเลือกใช้นโยบายบัญชีที่เหมาะสมและถือปฏิบัติอย่างสม่ำเสมอ
เพื่อให้สะท้อนผลการดำเนินงานที่เป็นจริงของบริษัทเป็นไปตามมาตรฐานการบัญชีที่รับรองโดยทั่วไปรวมทั้งได้มีการเปิดเผยข้อมูลสำคัญอย่างเพียงพอในหมายเหตุประกอบงบการเงินซึ่งผู้ตรวจสอบบัญชีได้แสดงความเห็นต่องบการเงินของ
บริษัทพร็อพเพอร์ตี้ เพอร์เฟค จำกัด(มหาชน)และบริษัทย่อย ในรายงานผู้สอบบัญชี

(ดร.ธวัชชัย นาคะตะ) (นายชายนิด โง้วศิริมณี)

ประธานกรรมการบริษัท ประธานเจ้าหน้าที่บริหาร